Isabell Herlovsen

Isabell Lehn Herlovsen (født 23. juni 1988 i Mönchengladbach i Tyskland) er en norsk tidligere fotballspiller som har over hundre landskamper og er den mestscorende på det norske landslaget.  


== Klubbkarriere ==


=== Tidlig karriere ===
Herlovsen er datter av den tidligere landslagsspilleren og Tysklands-proffen Kai Erik Herlovsen. Hun ble født i daværende Vest-Tyskland, der hennes far på den tiden spilte for Borussia Mönchengladbach. Familien flyttet etter hvert tilbake til Norge og bosatte seg på Begby i Fredrikstad. Isabell spilte i oppveksten fotball i Begby Idrettslag. Hun var også en lovende golfspiller i tenårene, men valgte på et tidspunkt å prioritere fotballen.


=== Kolbotn ===
Herlovsen ble tatt inn på juniorlaget til Kolbotn som 13-åring, og som 15-åring debuterte hun for Kolbotns A-lag i Toppserien i 2004. I løpet av sin tid i klubben ble hun seriemester i 2005 og 2006, og cupmester i 2007. Som 17-åring var hun i 2005 sterkt ønsket av Arsenal og var på et treningsopphold hos den engelske klubben, men hun valgte å takke nei til tilbudet. Hun spilte for Kolbotn frem til 2009.


=== Lyon ===
I oktober 2009 ble det kjent at Herlovsen og Christine Colombo Nilsen ble hentet fra Kolbotn til den franske toppklubben Olympique lyonnais (Lyon). 21 år gamle Herlovsen hadde også tilbud fra blant annet tyske Wolfsburg men valgte til slutt Lyon. I 2010 spilte hun Champions League-finale for Lyon mot Turbine Potsdam, Herlovsen bommet på straffespark i straffesparkkonkurransen og Lyon tapte finalen. Hun ble i klubben i nærmere to sesonger, men fikk lite spilletid.


=== LSK Kvinner ===
I februar 2011 vendte hun tilbake til Norge og signerte for LSK Kvinner. Hun var de neste sesongene med på klubbens storhetstid og var med å ta fire seriemesterskap og tre cupmesterskap. Hun ble toppscorer i Toppserien i både 2012, 2015 og 2016. I løpet av sine seks sesonger i klubben spilte hun 108 seriekamper og scoret 100 seriemål.


=== Jiangsu Suning ===
Hun ble i februar 2017 solgt til kinesiske Jiangsu Suning og ble samtidig den dyreste norske kvinnelige fotballspilleren gjennom tidene. Hun ble i 2017 cupmester i Kina med Jiangsu, hvor hun ble matchvinner i straffesparkkonkurransen.


=== Vålerenga og tilbake til Kolbotn ===
Før 2018-sesongen signerte hun en treårsavtale med Vålerenga. I sin første sesong i klubben spilte hun 19 seriekamper og scoret seks seriemål. Etterhvert oppsto det samarbeidsproblemer med Vålerenga-trener Monica Knudsen som gjorde at Herlovsen ønsket seg bort fra klubben, og vurderte å legge opp. I januar 2019 ble konflikten løst med at hun ble lånt ut til Kolbotn ut sesongen.I januar 2020 var hun tilbake i Vålerenga og alle parter hadde lagt konflikten bak seg. I september 2020 kom nyheten om at Herlovsen valgte å legge opp som fotballspiller på toppnivå grunnet manglende motivasjon.


=== Fredrikstad ===
I september 2021 kom nyheten om at Herlovsen gjorde comeback på fotballbanen for Fredrikstad i 3. divisjon. Der avsluttet hun karrieren med å rykke opp til 2. divisjon med FFK.


== Landslagskarriere ==
Hun debuterte for det norske A-landslaget allerede som 16-åring i 2005, og ble den yngste spilleren som har spilt i et fotball-EM for kvinner (16 år og 348 dager) og yngste målscorer (16 år og 351 dager). Hun var med å spille Norge til finalen i EM i 2005.
I februar 2017 varslet Herlovsen at hun tok en pause fra landslaget da hun gikk til kinesisk fotball. I oktober samme år var hun tilbake på landslaget.Den 8. oktober 2019 ble hun historisk som den mestscorende på det norske landslaget, da hun scoret sitt 67. landslagsmål i sin 133. landskamp. Hun scoret tre av målene i Norges 13–0-seier mot Færøyene og slo dermed Marianne Pettersens 16 år gamle rekord på 66 landslagsmål.


== Meritter ==
Med Kolbotn

Toppserien: 2005, 2006
Norgesmester: 2007Med Lyon

Division 1 Féminine: 2009/10Med LSK Kvinner

Toppserien: 2012, 2014, 2015, 2016
Norgesmester: 2014, 2015, 2016Med Jiangsu Suning

Kinesisk FA-Cup: 2017Med Norge

EM-Sølv: 2005
EM-Bronse: 2009


== Referanser ==


== Eksterne lenker ==
(en) Isabell Herlovsen – kategori av bilder, video eller lyd på Commons 
(en) Isabell Herlovsen på Internet Movie Database 
(de) Isabell Herlovsen – Munzinger Sportsarchiv 
(en) Isabell Herlovsen – Olympedia 
(en) Isabell Herlovsen – Sports-Reference (OL-resultater – arkivert) 
(en) Isabell Herlovsen – FIFA 
(en) Isabell Herlovsen – UEFA 
(en) Isabell Herlovsen – Soccerway 
(no) Isabell Herlovsen – Norges Fotballforbund 
(de) Isabell Herlovsen – Soccerdonna 
(en) Isabell Herlovsen – FBref